[pic] | EUROOPA ÜHENDUSTE KOMISJON |

Brüssel 24.5.2007

SEK(2007) 693 lõplik

KOMISJONI ARUANNE EUROOPA PARLAMENDILE JA NÕUKOGULE

EAGFi kulude kohta Varajase hoiatamise süsteem nr 2–4/2007

SISUKORD

1. SISSEJUHATUS 3

2. SIHTOTSTARBELISED TULUD 3

3. SUHKRUVALDKONNA ÜMBERKORRALDUSFOND 3

4. MÄRKUSED 2007. AASTA EELARVE TÄITMISE KOHTA 4

5. JÄRELDUSED 5

Sissejuhatus

Lisas on esitatud eelarve tegeliku täitmise tase ajavahemikul 16. oktoobrist 2006 kuni 28. veebruarini 2007 võrreldes kulude profiiliga, millele osutatakse nõukogu määruse (EÜ) nr 1290/2005[1] artikli 20 sätete põhjal kehtestatud näitajaga.

Sihtotstarbelised tulud

Vastavalt ühise põllumajanduspoliitika rahastamist käsitleva uue määruse (EÜ) nr 1290/2005 artikli 34 sätetele käsitatakse vastavuse kontrolli otsuste kohastest finantskorrigeerimistest, eeskirjade eiramisest ja piimamaksust laekuvat tulu EAGFi kulude rahastamiseks määratud sihtotstarbeliste tuludena. 2007. aasta eelarve koostamisel esitati kõnealuste tulude kalkulatsioon ja seda võeti arvesse, kui eelarvepädevad institutsioonid võtsid vastu 2007. aasta eelarve assigneeringud. Täpsemalt:

- piimamaksust laekuva tulu suuruseks hinnati 349,0 miljonit eurot ning see võeti arvesse piima- ja piimatootesektorile (millele eelarvepädevad institutsioonid eraldasid 587,0 miljonit eurot) taotletud assigneeringute vastava vähendamisega;

- vastavuse kontrolli kohastest tagasinõuetest ja eeskirjade eiramisest laekuva tulu suuruseks hinnati vastavalt 568,0 miljonit ja 70,0 miljonit eurot. 638,0 miljoni euro suurune kogusumma võeti arvesse ühtseks otsemaksete kavaks (millele eelarvepädevad institutsioonid eraldasid 27 918,0 miljonit eurot) taotletud assigneeringute vastava vähendamisega.

Lisatud tabelis on esitatud nende sihtotstarbeliste tulude rakendamine, millega seoses on 28. veebruari 2007. aasta seisuga kogunenud 721,2 miljonit eurot. Täpsemalt:

- piimamaksu koguti umbes 350,9 miljonit eurot, võrreldes algse hinnanguga 349,0 miljonit eurot;

- vastavuse kontrolli kohastest tagasinõuetest laekus umbes 332,2 miljonit eurot ja eelarveaasta lõpuks oodatakse sellele lisa ning

- eeskirjade eiramise eest nõuti sisse ligikaudu 38,1 miljonit eurot ja eelarveaasta lõpuks oodatakse ka sellele lisa.

Asjakohaste eeskirjade kohaselt saab kõnealust tulu kasutada kas osaliselt või täielikult EAGFi kulude rahastamiseks, kui eelarvepädevate institutsioonide eraldatud eelarveassigneeringutest ei piisa liikmesriikide kulude rahastamiseks. Juhul kui osa tulust jääb kasutamata, kantakse see automaatselt üle järgmisse eelarveaastasse.

Suhkruvaldkonna ümberkorraldusfond

Ajutisi suhkrusektori ümberkorraldusmakseid käsitatakse sihtotstarbelise tuluna, mis on mõeldud suhkrusektori ümberkorraldusabi ja ümberkorraldusfondis ettenähtud muu abi rahastamiseks. 2006/2007. turustusaastal seonduvad kõnealused summad ettevõtjatele kuuluvate suhkru, insuliinisiirupi ja isoglükoosi koguseliste kvootidega ning liikmesriikidel tuleb need fondi maksta kahes osas, vastavalt 31. märtsiks 2007 ja 30. novembriks 2007. Veebruari lõpu seisuga olid liikmesriigid tasumisele kuuluvate ümberkorraldusmaksete esimese osana maksnud ligikaudu 314,2 miljonit eurot.

Märkused 2007. aasta eelarve täitmise kohta

Järgmisena on lühidalt selgitatud 2007. aasta eelarve täitmise tegeliku ja kavandatud taseme kõige olulisemate erinevuste põhjusi teatavates sektorites.

Finantstegurid

Eespool nimetatud ajavahemikus tehtud kulude puhul võetakse arvesse dollari/euro kursis toimunud muutusi. Suure osa põllumajandustoodete, eriti teravilja ja suhkru eksporditoetuste ning mõne sisetoetuse, näiteks puuvillatoetuse puhul mõjutab kulusid pariteedi suhte suundumus.

Vastavalt määruse (EÜ) nr 1290/2005 artiklile 21 koostati eelarvepädevate institutsioonide vastuvõetav eelarve lähtudes 2006. aasta juulist kuni septembrini kehtivast keskmisest pariteedi suhtest 1 euro = 1,27 USA dollarit. Tuleb märkida, et ajavahemikus 1. augustist 2006 kuni 28. veebruarini 2007 oli keskmine pariteedi suhe ligikaudu 1 euro = 1,29 USA dollarit, s.t 1,6% kõrgem 2007. aasta eelarve koostamisel kasutatud kursist.

Turutegurid

Teravili (– 150,1 miljonit eurot)

Väga soodsad sise- ja välistingimused teraviljaturul ja sellest tulenevad kõrgemad siseturuhinnad toovad eeldatavasti kaasa madalamad eksporditoetuste määrad ning riigi teraviljavarude madalama ostu- ja suurema müügimahu, millega kaasneb kõnealuse sektori eelarveassigneeringute alakasutamine, mis kestab arvatavasti eelarveaasta lõpuni.

Suhkur (+ 130 miljonit eurot)

Eelarveassigneeringute praegune ülekasutamine võrreldes näitaja tasemega tuleneb eksporditud suhkru (nii vabaturu suhkru kui ka riigi suhkruvarude) suurenenud kogustest.

Vein (+ 58 miljonit eurot)

Eelarveassigneeringute praegune ülekasutamine võrreldes näitaja tasemega tuleneb kolmest järgmisest põhjusest:

- liikmesriikide jooksvad maksed, mis tulenesid 2005/2006. turustusaasta erakorralisest destilleerimisest, tehti 2006. aasta lõpus, kuid neid ei makstud kõnealuse eelarveaasta jooksul;

- viljelusest lõpliku kõrvalejätmise tasu ning ümberkorraldus- ja tagasimuutmismeetmete toetuste maksmine on kiirenenud.

Ülekasutamine on eeldatavasti ajutine.

Piim ja piimatooted (+ 79,7 miljonit eurot)

28. veebruaril 2007 tuvastatud eelarveassigneeringute ülekasutamine võrreldes näitaja tasemega tuleneb eksporditoetuste kiiremast maksmisest. Praegu eeldab komisjon, et ülekasutamine on ajutine.

Tuleb märkida, et assigneeringute täheldatud ülekasutamine võrreldes näitaja tasemega tuleneb tehnilistest põhjustest. Näitaja kehtestati kolme eelmise eelarveaasta kulude põhjal, mis hõlmasid ka piimamaksust saadud tulu mõju. Kõnealustel eelarveaastatel arvati piimamaksu tulu nii sektori taotletud assigneeringutest kui ka tehtud kuludest maha. Alates 2007. aasta eelarvest käsitatakse kõnealusest maksust saadud tulu, mille suurus oli hinnanguliselt 349,0 miljonit eurot, aga EAGFi sihtotstarbelise tuluna. Kõnealusele sektorile 2007. aastal taotletud ja eelarvepädevate institutsioonide eraldatud assigneeringud ei hõlmanud kõnealust tulu ning seega kohaldatakse näitajat selle summa võrra väiksemate assigneeringute suhtes. Sellel põhjusel osutab eelarve praegune täitmine ülekasutusele.

Kui võtta arvesse piimamaksust saadavat tulu, mis algse prognoosi kohaselt nähti ette piimasektorile, võiks selle sektori puhul rääkida 48,1 miljoni euro suurusest alakasutamisest.

Otsetoetused ( – 411,3 miljonit eurot)

Praegune – 1,1% suurune alakasutamine võrreldes kõnealuse näitaja tasemega hõlmab nii toodanguga sidumata abi kui ka muid otsetoetusi. Liikmesriigid võivad kõnealuste kavade raames teha makseid kuni 30. juunini 2007. Seetõttu arvab komisjon, et praegune alakasutamine võib olla ajutine.

Kui võtta arvesse vastavuse kontrollist ja eeskirjade eiramisest laekuvat tulu, mis algse prognoosi kohaselt nähti ette ühtsele otsemaksete kavale, võiks otsetoetuste peatüki puhul rääkida 964,1 miljoni euro suurusest alakasutamisest.

Järeldused

Ajavahemikus 16. oktoobrist 2006 kuni 28. veebruarini 2007 kasutati eelarveassigneeringuid liikmesriikide kuludeks seoses turumeetmete ja otsetoetustega kokku 32 531,9 miljoni euro väärtuses, s.t et sellega tekkis ligikaudu 353,2 miljoni euro suurune assigneeringute üldine alakasutamine.

Kui turumeetmete ja otsetoetuste eelarveassigneeringute üldine alakasutamine jätkub eelarveaasta lõpuni, siis ei ole põllumajanduseelarvesse vaja kanda laekunud sihtotstarbelisi tulusid, mille kogusumma 28. veebruari 2007. aasta seisuga oli 721,2 miljonit eurot. Kõnealuse tulu kasutamata summad kantakse seejärel automaatselt üle 2008. eelarveaastasse.

LISA

[pic]

[1] ELT L 209, 11.8.2005, lk 1. Määrust on viimati muudetud määrusega (EÜ) nr 320/2006 (ELT L 58, 28.2.2006, lk 42.)